P6_TA(2004)0066

Norsunluurannikko

Euroopan parlamentin päätöslauselma Norsunluurannikon tilanteesta

Euroopan parlamentti, joka

- ottaa huomioon aiemmat päätöslauselmansa Norsunluurannikon tilanteesta,

- ottaa huomioon Cotonoussa 23. kesäkuuta 2000 allekirjoitetun AKT—EY-kumppanuussopimuksen,

- ottaa huomioon Linas—Marcoussis-sopimuksen, jonka kaikki Norsunluurannikon konfliktin osapuolet allekirjoittivat 24. tammikuuta 2003,

- ottaa huomioon Accra III -sopimuksen, jonka konfliktin osapuolet allekirjoittivat 30. heinäkuuta 2004, ja jossa asetettiin selvä aikataulu Linas-Marcoussis-sopimuksen täytäntöönpanolle ja erityisesti poliittisille uudistuksille sekä aseistariisumista, kotiuttamista ja yhteiskuntaan sopeuttamista koskevalle prosessille, joka luo pohjan ennen vuoden 2005 loppua pidettäville vapaille ja avoimille vaaleille,

- ottaa huomioon puheenjohtajavaltion Euroopan unionin puolesta 7. marraskuuta 2004 antaman julkilausuman,

- ottaa huomioon 8. marraskuuta 2004 annetun Länsi-Afrikan valtioiden talousyhteisön (ECOWAS) ja EU:n yhteisen julkilausuman Norsunluurannikon tilanteesta,

- ottaa huomioon Afrikan unionin rauhaa ja turvallisuutta käsittelevän neuvoston 19. istunnossaan 8. marraskuuta 2004 antaman tiedonannon,

- ottaa huomioon YK:n pääsihteerin Kofi Annanin 9. marraskuuta 2004 antaman julkilausuman,

- ottaa huomioon Afrikan valtionpäämiesten Abujassa 12. marraskuuta 2004 hyväksymän kannan ja Yhdistyneiden Kansakuntien turvallisuusneuvoston päätöslauselman 1572, joka hyväksyttiin yksimielisesti 15. marraskuuta 2004,

- ottaa huomioon työjärjestyksen 115 artiklan 5 kohdan,

A. ottaa huomioon, että 4. marraskuuta 2004 Norsunluurannikon hallitus rikkoi tulitaukosopimuksen suorittamalla ilmahyökkäyksen kapinallisia vastaan Bouakéssa ja Korhogossa pohjoisen luottamusalueella,

B. ottaa huomioon, että 6. marraskuuta 2004 hallituksen ilmavoimat pommittivat alueella olevia ranskalaisia rauhanturvajoukkoja tappaen yhdeksän ja haavoittaen 31:tä, mihin Ranska vastasi tuhoamalla suurimman osan maan ilmavoimista, mikä puolestaan sai hallitusta kannattavat joukkiot lähtemään Abidjanin kaduille, joilla ne häiritsivät ja uhkailivat ulkomaalaisia, sytyttivät tuleen ranskalaisia kouluja ja ryöstelivät ranskalaisten omaisuutta,

C. ottaa huomioon, että Ranskan joukot ja YK:n operaatio Norsunluurannikolla (UNOCI), joiden yhteinen vahvuus on noin 10000 sotilasta, tarkkailevat luottamusaluetta ja ovat oikeutettuja käyttämään kaikkia tarvittavia keinoja vihamielisten toimien estämiseksi,

D. ottaa huomioon, että Norsunluurannikon viranomaiset ovat kieltäneet kahdeksan opposition sanomalehteä ja että hallitusta kannattavat joukkiot ovat ryöstelleet ja vandalisoineet monia yksityisiä sanomalehtiä ja että kansainvälisiä radiolähetyksiä on sabotoitu; ottaa huomioon, että valtion radio- ja televisiolähetyksissä väestöä on yllytetty etniseen väkivaltaan ja ulkomaalaisvihaan, jonka vuoksi muiden maiden kansalaiset ovat poistuneet maasta suurin joukoin,

E. muistuttaa siitä, että Norsunluurannikon epävakaudella on pitkäaikaiset ja syvään juurtuneet syyt, joihin kuuluvat myös taloudellisen ja yhteiskunnallisen tilanteen heikentyminen,

F. ottaa huomioon, että jatkuvalla väkivallalla on vakavia vaikutuksia jo nyt heikkoon humanitaariseen tilanteeseen maassa, jossa yli miljoona kansalaista elää kansainvälisen humanitaarisen avun varassa samalla, kun monet humanitaariset avustustoimet on keskeytetty, ja että väkivalta ja kasvava riski norsunluurannikkolaisten laajoista siirtymisistä pois kotiseudultaan saattaa aiheuttaa epävakautta laajemmalla alueella Länsi-Afrikassa ja varsinkin Liberiassa,

G. ottaa huomioon, että riittämätön kansainvälinen rahoitus pahentaa humanitaarista kriisiä,

H. ottaa huomioon, että Accra III -sopimuksessa määrätään kapinallisjoukkojen ja miliisien riisumisesta aseista 15. lokakuuta 2004 mennessä ja että niin ei ole tapahtunut,

I. ottaa huomioon, että konfliktin osapuolet eivät ole pitäneet kiinni poliittisten uudistusten eikä Accra III -sopimuksessa suunnitellun aseistariisumisen määräajoista,

J. ottaa huomioon, että ilman maan jälleenyhdistämistä ei voida järjestää asianmukaisesti kansanäänestystä eikä vapaita ja rehellisiä vaaleja,

K. ottaa huomioon, että ei ole noudatettu ihmisoikeuksiin, demokraattisiin periaatteisiin ja oikeusvaltioon liittyviä sitoumuksia, jotka ovat kaikki oleellisen tärkeitä Cotonoun sopimuksessa,

L. ottaa huomioon, että Etelä-Afrikassa on käynnistetty uusi diplomaattinen prosessi poliittisen ratkaisun löytämiseksi kriisiin presidentti Mbekin välityksellä;

1. suhtautuu myönteisesti turvallisuusneuvoston päätöslauselmaan, joka annettiin sen jälkeen, kun Afrikan valtionpäämiehet olivat päättäneet kannastaan Abujassa 12. marraskuuta 2004, asettaa välitön aseidenvientikielto, joka, mikäli osapuolet eivät ryhdy sopimuksen mukaisiin toimiin, antaa mahdollisuuden jäädyttää rahavarat ja asettaa matkustusrajoituksia henkilöille, jotka yhä uhkaavat rauhanprosessia ja kansallista sovintoa maassa, ja jossa vaaditaan Norsunluurannikon viranomaisia lopettamaan kaikki radio- ja televisiolähetykset, joissa yllytetään vihaan, suvaitsemattomuuteen ja väkivaltaan;

2. kunnioittaa kaikkien äskettäisissä tulitaukosopimuksen purkautumisen jälkeisissä tilanteissa kuolleiden muistoa, ilmaisee myötätuntonsa väkivallan, varsinkin naisiin kohdistuneen väkivallan uhrien perheille, olivat he sitten norsunluurannikkolaisia, afrikkalaisia tai eurooppalaisia; tuomitsee väkivallan, muukalaisvihan ja ryöstelyn ja kehottaa Norsunluurannikon hallitusta panemaan lopun näille väärinkäytöksille ja niihin syyllistyneiden ja yllyttäneiden rankaisemattomuudelle;

3. vaatii kaikkia osapuolia:

- lopettamaan välittömästi sotilaalliset toimet ja muut vihollisuudet

- lopettamaan siviileihin, kuten humanitaarista työtä tekeviin kohdistuvan ilkivallan ja hyökkäykset, riippumatta heidän etnisestä taustastaan, kansallisuudestaan tai uskonnostaan

- pidättymään yllyttämisestä vihaan ja väkivaltaan ja toimimaan sitä vastaan

- ryhtymään jälleen vuoropuheluun ja neuvotteluihin sekä noudattamaan sitoumuksia ja panemaan ne täytäntöön;

4. pitää ilahduttavana Afrikan unionin ja ECOWAS:n Etelä-Afrikan presidentille Thabo Mbekille antamaa tehtävää toimia välittäjänä konfliktin osapuolien välillä; suhtautuu myönteisesti siihen, että Afrikan unioni on mukana poliittisen ratkaisun löytämisessä Norsunluurannikon kriisiin ja vakuuttaa täysin tukevansa sitä ja ECOWAS:ää yhdessä Yhdistyneiden Kansakuntien kanssa nopean ja kestävän ratkaisun löytämiseksi kriisiin;

5. pahoittelee sitä, että rauhaturvajoukkojen nykyinen kokoonpano ei ole tarpeeksi monikansallinen;

6. pyytää Euroopan unionin jäsenvaltioita osallistumaan aktiivisesti YK:n ja Ranskan hoitaman rauhanturvaamistehtävän tukemiseen ja pahoittelee, ettei Licorne-operaatioon, jonka toteuttamisesta ranskalaiset joukot vastaavat yksin, kuulu eurooppalaista joukko-osastoa;

7. tuomitsee oppositiopuolueiden ja sanomalehtien tilojen tuhoamisen ja ulkomaalaisten radioasemien lähettimiin kohdistuneen sabotaasin;

8. kehottaa Norsunluurannikon hallitusta ja "uusien joukkojen" edustajia panemaan täytäntöön Accra III -sopimuksen ja toteuttamaan kaikki tarpeelliset toimet oikeusvaltion palauttamiseksi, jotta ihmisoikeuksia voidaan suojella ja pitää yllä;

9. pyytää neuvostoa konfliktien estämiseksi puuttumaan kriisin taustalla oleviin syihin, erityisesti taloudellisiin ja yhteiskunnallisiin syihin, ja tukemaan Afrikan unionin rauhanturvajoukkojen käyttöä EKR:n "rauhanvälineen" kautta; kehottaa EU:ta ja kansainvälistä yhteisöä lisäämään humanitaarisen avun rahoitusta Norsunluurannikolle heti, kun olosuhteet sallivat tehostetut ja kipeästi kaivatut toimet;

10. kehottaa neuvostoa tässä yhteydessä harkitsemaan neuvotteluja EU:n ja Norsunluurannikon välillä Cotonoun sopimuksen 9 ja 96 artiklan mukaisesti;

11. kehottaa puhemiestä välittämään tämän päätöslauselman komissiolle ja neuvostolle sekä YK:n, Afrikan unionin ja ECOWAS:n pääsihteereille ja Norsunluurannikon presidentille ja hallitukselle.

--------------------------------------------------